title: Regulamentul de punere în aplicare (UE) 2020/857 al Comisiei din 17 iunie 2020 de stabilire a principiilor care trebuie incluse în contractul dintre Comisia Europeană și registrul domeniului de nivel superior .eu în conformitate cu Regulamentul (UE) 2019/517 al Parlamentului European și al Consiliului (Text cu relevanță pentru SEE)

text:
                  19.6.2020

                  RO

                  Jurnalul Oficial al Uniunii Europene

                  L 195/52

         REGULAMENTUL DE PUNERE ÎN APLICARE (UE) 2020/857 AL COMISIEI
         din 17 iunie 2020
         de stabilire a principiilor care trebuie incluse în contractul dintre Comisia Europeană și registrul domeniului de nivel superior .eu în conformitate cu Regulamentul (UE) 2019/517 al Parlamentului European și al Consiliului
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/517 al Parlamentului European și al Consiliului din 19 martie 2019 privind punerea în aplicare și funcționarea numelui de domeniu de nivel superior .eu, și de modificare și abrogare a Regulamentului (CE) nr. 733/2002 și de abrogare a Regulamentului (CE) nr. 874/2004 al Comisiei (1), în special articolul 8 alineatul (2),
         întrucât:

                     (1)

                     Scopul prezentului regulament este de a stabili principiile care trebuie incluse în contractul dintre Comisie și registru pentru organizarea, administrarea și gestionarea domeniului de nivel superior (TLD) .eu.

                     (2)

                     Registrul ar trebui să administreze TLD.eu într-un mod care să consolideze identitatea Uniunii și să promoveze online valorile Uniunii și utilizarea numelui de domeniu .eu.

                     (3)

                     Pentru a spori accesibilitatea și utilizarea TLD .eu de către toți cei care sunt eligibili să înregistreze un TLD .eu în temeiul Regulamentului (UE) 2019/517, registrul, la cererea Comisiei, ar trebui să ofere servicii de registrator pentru domenii .eu anumitor zone geografice insuficient deservite din Uniune sau anumitor categorii specifice de utilizatori identificate de către Comisie.

                     (4)

                     Pentru a îndeplini obligațiile stabilite în Regulamentul (UE) 2019/517, este esențial ca registrul să asigure buna guvernanță a TLD .eu, în cooperare cu Comisia și, în cazurile în care Comisia solicită acest lucru, luând în considerare avizele Grupului consultativ multipartit instituit prin Regulamentul (UE) 2019/517.

                     (5)

                     Pentru a asigura competitivitatea și utilizarea pe scară largă a TLD .eu, registrul ar trebui să urmărească să atingă excelența operațională și să asigure o înaltă calitate a serviciilor la prețuri competitive. Registrul ar trebui să asigure încrederea, securitatea și protecția consumatorilor prin utilizarea unor metode și tehnologii de ultimă generație și să coopereze cu autoritățile competente.

                     (6)

                     Registrul ar trebui să își gestioneze bugetul în conformitate cu principiul bunei gestiuni financiare, mai precis în conformitate cu principiile economiei, eficienței și eficacității. Orice excedent anual care depășește costurile și investițiile ar trebui transferat în bugetul Uniunii.

                     (7)

                     Registrul ar trebui să asigure continuitatea serviciilor sale și a funcționării TLD .eu. În acest scop, registrul ar trebui să dispună de un plan de redresare a activității, care să fie actualizat periodic.

                     (8)

                     Registrul ar trebui să promoveze obiectivele Uniunii în materie de guvernanță a internetului, astfel cum sunt descrise în Concluziile Consiliului din 27 noiembrie 2014 privind guvernanța internetului și în Comunicarea Comisiei intitulată „Guvernanța și politica în domeniul internetului – Rolul Europei în modelarea viitorului guvernanței internetului” (2). La cererea Comisiei, registrul poate aloca o parte din excedentul anual pentru a finanța realizarea obiectivelor în materie de guvernanță a internetului.

                     (9)

                     Pentru a spori încrederea publicului în spațiul online și pentru a proteja drepturile legitime definite în legislația Uniunii, registrul ar trebui să ia toate măsurile necesare pentru a preveni și a combate înregistrările speculative și abuzive. În acest sens, registrul ar trebui să coopereze cu Oficiul Uniunii Europene pentru Proprietate Intelectuală și cu alte agenții ale Uniunii.

                     (10)

                     Pentru a spori încrederea utilizatorilor finali în TLD .eu și a asigura un nivel ridicat de protecție a consumatorilor, în cadrul furnizării serviciilor sale, registrul ar trebui să ia măsuri pentru a asigura securitatea cibernetică a sistemelor.

                     (11)

                     Registrul ar trebui să ofere proceduri simple și eficiente de soluționare a litigiilor contractuale legate de numele de domenii .eu.

                     (12)

                     Menținerea, cu informații la zi, a unor baze de date precise cu numele de domenii și datele de înregistrare și acordarea accesului legal la astfel de date, în conformitate cu normele Uniunii privind protecția datelor, sunt condiții esențiale pentru a asigura securitatea, stabilitatea și reziliența sistemului de nume de domenii. În acest scop, registrul ar trebui să colecteze date WHOIS pentru TLD .eu, să garanteze integritatea și disponibilitatea acestora și să permită accesul legal la aceste date prin mijloace adecvate, în conformitate cu normele Uniunii privind protecția datelor. Registrul ar trebui să instituie măsuri adecvate de prevenire și corectare a datelor de înregistrare inexacte.

                     (13)

                     Măsurile prevăzute în prezentul regulament sunt conforme cu avizul Comitetului pentru comunicații (COCOM) instituit prin Directiva (UE) 2018/1972 a Parlamentului European și a Consiliului (3),

               ADOPTĂ PREZENTUL REGULAMENT:

            Articolul 1
            Obiect
            Prezentul regulament stabilește principiile care trebuie incluse în contractul dintre Comisie și registru pentru organizarea, administrarea și gestionarea TLD .eu, în conformitate cu Regulamentul (UE) 2019/517.

            Articolul 2
            Promovarea online a valorilor Uniunii

               (1)   Registrul contribuie la consolidarea identității Uniunii și la promovarea online a valorilor Uniunii. Mai precis, prin politicile sale și prin interacțiunile sale cu registratorii pentru domenii .eu, cu deținătorii numelor de domenii și cu alte părți interesate, registrul promovează deschiderea, inovarea, multilingvismul și accesibilitatea, libertatea de exprimare și de informare, respectarea drepturilor omului și a statului de drept și ia măsuri care să promoveze securitatea utilizatorilor online și să asigure respectarea vieții private a acestora.

               (2)   Registrul promovează în mod activ utilizarea tuturor limbilor oficiale ale Uniunii.

            Articolul 3
            Promovarea TLD .eu

               (1)   Registrul desfășoară acțiuni de sensibilizare și promovează utilizarea TLD .eu în întreaga Uniune, cu scopul de a sprijini piața unică digitală, a construi o identitate europeană online și a încuraja activitățile online transfrontaliere.

               (2)   La cererea Comisiei, pentru a promova utilizarea TLD .eu în anumite zone geografice insuficient deservite din Uniune sau în rândul anumitor categorii de deținători ai numelor de domenii, registrul acționează ca registrator pentru domenii .eu, prin furnizarea directă către aceștia a serviciilor de înregistrare a numelor de domenii. Această activitate se limitează doar la zonele geografice și la categoriile de utilizatori identificate de Comisie.

               (3)   Registrul promovează utilizarea TLD .eu în toate variantele sale disponibile și în toate limbile europene.

            Articolul 4
            Buna guvernanță

               (1)   Registrul asigură buna guvernanță a TLD .eu. Structura de guvernanță internă a registrului asigură reprezentarea largă a părților interesate, eficiența, eficacitatea, răspunderea, transparența și reacția rapidă.

               (2)   Pentru a corecta sau a îmbunătăți organizarea, administrarea și gestionarea TLD .eu, registrul cooperează cu Comisia, solicită consiliere și dă curs instrucțiunilor specifice primite din partea Comisiei cu privire la TLD .eu și, la solicitarea Comisiei, ține cont de avizele Grupului consultativ multipartit.

            Articolul 5
            Eficiența administrării

               (1)   Registrul administrează TLD .eu în interesul public, în vederea consolidării încrederii publicului în mediul online.

               (2)   Registrul urmărește să atingă excelența operațională și asigură o calitate înaltă a serviciilor la prețuri competitive.

               (3)   Registrul aplică proceduri menite să garanteze că gestionarea și administrarea TLD .eu respectă principiile transparenței, securității, stabilității, previzibilității, fiabilității, accesibilității, eficienței, nediscriminării și asigură condiții echitabile de concurență și protecția consumatorilor, în conformitate cu legislația Uniunii.

               (4)   Registrul adoptă proceduri pentru a se asigura că furnizează registratorilor pentru domenii .eu servicii și informații în aceleași condiții și de aceeași calitate cu cele utilizate pentru propriile sale servicii echivalente, în special atunci când acționează în calitate de registrator pentru domenii .eu în conformitate cu articolul 3 alineatul (2).

               (5)   Registrul administrează TLD .eu în conformitate cu principiile bunei gestiuni financiare. La cererea Comisiei, registrul furnizează dovezi ale respectării acestor principii, în special în ceea ce privește alocarea resurselor financiare și umane pentru executarea contractului. Registrul se supune unui audit extern cel puțin o dată la doi ani.

               (6)   Registrul își oferă serviciile în toate limbile oficiale ale Uniunii.

            Articolul 6
            Securitate și protecția consumatorilor

               (1)   Registrul asigură un nivel ridicat de securitate pentru rețeaua și sistemele informatice pe care le utilizează atunci când gestionează TLD .eu. În acest sens, registrul instituie politici specifice și respectă cele mai recente practici în materie de gestionare a riscurilor din domeniul securității cibernetice.

               (2)   Cu acordul scris prealabil al Comisiei, registrul adoptă un plan de asigurare a continuității activității și un plan de redresare. Registrul revizuiește periodic planul, cu acordul scris prealabil al Comisiei.

               (3)   Registrul:

                           (a)

                           furnizează registratorilor pentru domenii .eu și deținătorilor numelor de domenii .eu instrumente și tehnologii de ultimă generație prin care aceștia să fie protejați împotriva amenințărilor la adresa securității cibernetice;

                           (b)

                           utilizează metode avansate pentru a preveni înregistrările abuzive.

            Articolul 7
            Taxe și excedent

               (1)   Registrul comunică în prealabil Comisiei taxele pe care intenționează să le stabilească pentru înregistrarea unui nume de domeniu .eu și informații cu privire la legătura dintre acestea și costurile suportate. Taxele trebuie să fie publicate de către registru.

               (2)   La sfârșitul fiecărui exercițiu financiar, registrul transferă în bugetul Uniunii orice excedent înregistrat care nu este investit în creșterea calității serviciilor sale sau în scopul promovării obiectivelor Uniunii în materie de guvernanță a internetului.

               (3)   Registrul comunică Comisiei sumele planificate pentru investiții preconizate a fi deduse din excedentul potențial care urmează să fie transferat în bugetul Uniunii.

            Articolul 8
            Guvernanța internetului

               (1)   Registrul promovează obiectivele Uniunii în materie de guvernanță a internetului. În acest sens, registrul cooperează cu Comisia și, la solicitarea acesteia, ține seama de avizele emise de Grupul consultativ multipartit .eu.

               (2)   La cererea Comisiei, registrul alocă o parte din excedentul generat de TLD .eu pentru a promova obiectivele Uniunii în materie de guvernanță a internetului.

               (3)   Registrul instituie un plan detaliat pentru finanțarea realizării obiectivelor în materie de guvernanță a internetului. Registrul adoptă planul cu acordul scris prealabil al Comisiei.

            Articolul 9
            Înregistrările speculative și abuzive

               (1)   Registrul instituie politici și proceduri pentru a reduce în mod activ înregistrările speculative și abuzive de nume de domenii în TLD .eu, în conformitate cu articolul 11 literele (b), (c) și (e) din Regulamentul (UE) 2019/517. În acest sens, registrul cooperează cu Oficiul Uniunii Europene pentru Proprietate Intelectuală și cu alte agenții ale Uniunii.

               (2)   Registrul respectă, ca minimă prevedere, drepturile de proprietate intelectuală vizate de Declarația 2005/295/CE a Comisiei (4), care includ drepturile de autor, mărcile și indicațiile geografice prevăzute în legislația Uniunii sau în legislația națională, precum și, în măsura în care acestea sunt protejate de legislația națională a statelor membre în care sunt deținute: mărcile neînregistrate, denumirile comerciale, identificatorii de întreprinderi, numele de societăți comerciale, numele de familie și titlurile distincte ale unor opere literare și artistice protejate.

               (3)   Pentru a reduce înregistrările speculative și abuzive ale numelor de domenii, registrul instituie politici și proceduri care să asigure acuratețea datelor de înregistrare, în special a datelor de identificare a deținătorilor de nume de domenii. Registrul se asigură că registratorii pentru domenii .eu gestionează înregistrările în conformitate cu principiile de securitate și de acuratețe a datelor și în conformitate cu legislația Uniunii.

               (4)   În ceea ce privește cererile de înregistrare și verificarea criteriilor de înregistrare și a datelor deținătorilor de nume de domenii, registrul implementează politici și proceduri menite să asigure că verificarea informațiilor va avea loc înainte de înregistrare sau ulterior, la inițiativa registrului sau ca urmare a unui litigiu legat de înregistrarea numelui de domeniu în cauză.

            Articolul 10
            Revocarea numelor de domenii

               (1)   Registrul implementează politici și proceduri privind revocarea numelor de domenii din proprie inițiativă, astfel cum se descrie la articolul 4 alineatul (3) din Regulamentul (UE) 2019/517, sau prin intermediul unei proceduri extrajudiciare sau judiciare adecvate. În special, registrul revocă numele de domenii care au fost înregistrate fără drept sau fără un interes legitim față de numele respectiv sau care sunt utilizate cu rea-credință.

               (2)   Procedura de revocare a numelor de domenii include o notificare adresată titularului numelui de domeniu și oferă titularului posibilitatea de a lua măsurile care se impun.

            Articolul 11
            Procedura de soluționare alternativă a litigiilor (SAL)

               (1)   Registrul aplică proceduri simple, accesibile, eficiente și unitare pentru soluționarea litigiilor legate de înregistrarea numelor de domenii .eu.

               (2)   Normele adoptate de către registru privind procedurile de soluționare alternativă a litigiilor trebuie să respecte Directiva 2013/11/UE a Parlamentului European și a Consiliului (5). Acestea trebuie să țină cont de cele mai bune practici internaționale din acest domeniu, inclusiv de recomandările relevante ale Organizației Mondiale a Proprietății Intelectuale, și să fie respecte norme procedurale unitare care să fie în concordanță cu normele stabilite în politica unitară a ICANN pentru soluționarea litigiilor legate de numele de domenii.

               (3)   Registrul poate selecta entități cu reputație în domeniu care oferă mecanisme de soluționare alternativă a litigiilor și care dețin competența necesară. Procesul de selecție trebuie să fie obiectiv, transparent și nediscriminatoriu. Registrul publică lista acestor entități.

            Articolul 12
            Bazele de date cu numele de domenii și datele de înregistrare

               (1)   Registrul instituie politici și proceduri menite să asigure că baza de date WHOIS include informații corecte și actualizate și că publicarea și accesul la aceste date se efectuează în conformitate cu normele Uniunii privind protecția datelor.

               (2)   Prezentarea deliberată a unor informații inexacte este un motiv pentru a considera că înregistrarea numelui de domeniu s-a făcut cu încălcarea condițiilor de înregistrare.

            Articolul 13
            Cooperarea cu autoritățile competente

               (1)   Registrul cooperează cu autoritățile competente implicate în combaterea criminalității informatice. Acesta cooperează, de asemenea, cu autoritățile competente și cu organismele publice și private implicate în combaterea înregistrărilor speculative și abuzive, în securitatea cibernetică și în securitatea informațiilor, în protecția consumatorilor și în protecția drepturilor fundamentale. Registrul acordă autorităților și organismelor publice competente accesul la date în conformitate cu legislația Uniunii sau cu legislația națională aliniată la legislația Uniunii, inclusiv cu ordinele emise de instanțe sau de autorități abilitate conform legii.

               (2)   Registrul implementează proceduri pentru a facilita cooperarea cu autoritățile și organismele publice și private competente.

            Articolul 14
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 17 iunie 2020.

                  Pentru Comisie

                  Președintele

               Ursula VON DER LEYEN

            (1)  JO L 91, 29.3.2019, p. 25.

            (2)  COM(2014) 72.

            (3)  Directiva (UE) 2018/1972 a Parlamentului European și a Consiliului din 11 decembrie 2018 de instituire a Codului european al comunicațiilor electronice (JO L 321, 17.12.2018, p. 36).

            (4)  Declarația Comisiei privind articolul 2 din Directiva 2004/48/CE a Parlamentului European și a Consiliului privind respectarea drepturilor de proprietate intelectuală (JO L 94, 13.4.2005, p. 37).

            (5)  Directiva 2013/11/UE a Parlamentului European și a Consiliului din 21 mai 2013 privind soluționarea alternativă a litigiilor în materie de consum și de modificare a Regulamentului (CE) nr. 2006/2004 și a Directivei 2009/22/CE (JO L 165, 18.6.2013, p. 63).


title: Regulamentul de punere în aplicare (UE) 2020/847 al Consiliului din 18 iunie 2020 privind punerea în aplicare a Regulamentului (UE) nr. 267/2012 privind măsuri restrictive împotriva Iranului

text:
                  19.6.2020

                  RO

                  Jurnalul Oficial al Uniunii Europene

                  L 196/1

         REGULAMENTUL DE PUNERE ÎN APLICARE (UE) 2020/847 AL CONSILIULUI
         din 18 iunie 2020
         privind punerea în aplicare a Regulamentului (UE) nr. 267/2012 privind măsuri restrictive împotriva Iranului
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 267/2012 al Consiliului din 23 martie 2012 privind măsuri restrictive împotriva Iranului și de abrogare a Regulamentului (UE) nr. 961/2010 (1), în special articolul 46 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 23 martie 2012, Consiliul a adoptat Regulamentul (UE) nr. 267/2012.

                     (2)

                     Pe baza unei reexaminări a anexei II la Decizia 2010/413/PESC, Consiliul a concluzionat că măsurile restrictive împotriva tuturor persoanelor și entităților din lista care figurează în anexa menționată ar trebui menținute, în măsura în care numele sau denumirile lor nu sunt menționate în anexa VI la decizia menționată.

                     (3)

                     Consiliul a concluzionat, de asemenea, că ar trebui actualizate 10 rubrici din anexa IX la Regulamentul (UE) nr. 267/2012.

                     (4)

                     Prin urmare, Regulamentul (UE) nr. 267/2012 ar trebui modificat în consecință,

               ADOPTĂ PREZENTUL REGULAMENT:

            Articolul 1
            Anexa IX la Regulamentul (UE) nr. 267/2012 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 iunie 2020.

                  Pentru Consiliu

                  Președintele

               A. METELKO-ZGOMBIĆ

            (1)  JO L 88, 24.3.2012, p. 1.

            ANEXĂ
            Anexa IX la Regulamentul (UE) 267/2012 se modifică după cum urmează:

                        1.

                        În secțiunea „I. Persoane și entități implicate în activitățile nucleare sau privind rachete balistice și persoane și entități care acordă sprijin guvernului Iranului”, următoarele rubrici înlocuiesc rubricile corespunzătoare din lista care figurează în subsecțiunea „A. Persoane”:

                                    Nume

                                    Informații de identificare

                                    Motive

                                    Data includerii în listă

                                    „8.

                                    Ebrahim MAHMUDZADEH

                                    Fost director general al Iran Electronic Industries (a se vedea Partea B, nr. 20). În prezent, director general al Organizației de securitate socială a forțelor armate.

                                    23.6.2008

                                    12.

                                    Mohammad Reza MOVASAGHNIA

                                    Fost președinte al Samen Al A’Emmeh Industries Group (SAIG), organizație cunoscută și sub denumirea de Cruise Missile Industry Group. Această organizație a fost desemnată în RCSONU 1747 și inclusă pe lista din anexa I la Poziția comună 2007/140/PESC.

                                    26.7.2010

                                    25.

                                    Sayed Shamsuddin BORBORUDI
                                    (alias Seyed Shamseddin BORBOROUDI)

                                    Data nașterii: 21.9.1969

                                    Fost vicepreședinte al Organizației Iraniene a Energiei Atomice, desemnată de ONU, unde s-a aflat în subordinea lui Feridun Abbasi Davani, desemnat de ONU. A fost implicat în programul nuclear iranian cel puțin din 2002, inclusiv ca fost director al departamentului de logistică și achiziții al AMAD, unde era însărcinat cu utilizarea firmelor-paravan, precum Kimia Madan, în vederea achiziționării de echipamente și materiale pentru programul iranian de armament nuclear.

                                    1.12.2011”

                        2.

                        În secțiunea „I. Persoane și entități implicate în activitățile nucleare sau privind rachete balistice și persoane și entități care acordă sprijin guvernului Iranului”, următoarele rubrici înlocuiesc rubricile corespunzătoare din lista care figurează în subsecțiunea „B. Entități”:

                                    Nume

                                    Informații de identificare

                                    Motive

                                    Data includerii în listă

                                    „87.

                                    Khala Afarin Pars (alias PISHRO KHALA AFARIN COMPANY)

                                    Ultima adresă cunoscută: Unit 5, 2nd Floor, No 75, Mehran Afrand St, Sattarkhan St, Tehran.

                                    Implicat în achiziția de echipamente și materiale cu aplicație directă în programul nuclear iranian.

                                    1.12.2011

                                    161.

                                    Universitatea de tehnologie Sharif (Sharif University of Technology)

                                    Ultima adresă cunoscută: Azadi Ave/Street, PO Box 11365-11155, Tehran, Iran, Tel: +98 21 66 161, E-mail: info@sharif.ir

                                    Sharif University of Technology (SUT) are mai multe acorduri de cooperare cu organizații ale guvernului iranian desemnate de ONU și/sau de UE și care acționează în domenii militare sau asociate celor militare, în special în domeniul producției și achiziționării de rachete balistice. Acestea includ: un acord cu Organizația Industriilor Aerospațiale, desemnată de UE, printre altele pentru producerea de sateliți; cooperarea cu Ministerul iranian al Apărării și cu Corpul Gardienilor Revoluției Iraniene (IRGC) în legătură cu competițiile dedicate navelor inteligente; un acord mai larg cu Forțele Aeriene ale IRGC care acoperă dezvoltarea și consolidarea relațiilor universității, cooperarea organizațională și cooperarea strategică; SUT participă la un acord care cuprinde șase universități care sprijină guvernul Iranului prin cercetări legate de apărare.
                                    Luate împreună, acestea alcătuiesc un context semnificativ de angajament față de Guvernul Iranului în domenii militare sau asociate celor militare care constituie sprijin acordat Guvernului Iranului.

                                    8.11.2014”

                        3.

                        În secțiunea „II. Corpul Gardienilor Revoluției Iraniene (IRGC) (Iranian Revolutionary Guard Corps)”, următoarele rubrici înlocuiesc rubricile corespunzătoare din lista care figurează în subsecțiunea „A. Persoane”:

                                    Nume

                                    Informații de identificare

                                    Motive

                                    Data includerii în listă

                                    „6.

                                    Mohammad Ali JAFARI, IRGC

                                    Fost comandant al IRGC.

                                    23.6.2008

                                    7.

                                    Mostafa Mohammad NAJJAR, general de brigadă al IRGC

                                    Fost ministru al Internelor și fost ministru al MODAFL, responsabil cu ansamblul programelor militare, inclusiv programele de rachete balistice. În prezent, consilier principal al șefului Statului-Major al forțelor armate.

                                    23.6.2008

                                    8.

                                    Mohammad Reza NAQDI, general de brigadă al IRGC

                                    Locul nașterii: Nadjaf, Irak
                                    Data nașterii: 1953

                                    Coordonator adjunct al ORGC. Fost comandant adjunct pentru afaceri culturale și sociale al IRGC. Fost comandant al Forței de Rezistență Basij.

                                    26.7.2010

                                    11.

                                    Hossein SALAMI, general de brigadă al IRGC

                                    Comandant al IRGC.

                                    26.7.2010

                                    13.

                                    Ahmad VAHIDI, general de brigadă al IRGC

                                    Președinte al Universității supreme de apărare națională și fost ministru al MODAFL.

                                    23.6.2008”.


title: Regulamentul de punere în aplicare (UE) 2020/858 al Comisiei din 18 iunie 2020 de modificare a Regulamentului de punere în aplicare (UE) 2018/732 în ceea ce privește amânarea datei de aplicare (Text cu relevanță pentru SEE)

text:
                  19.6.2020

                  RO

                  Jurnalul Oficial al Uniunii Europene

                  L 195/57

         REGULAMENTUL DE PUNERE ÎN APLICARE (UE) 2020/858 AL COMISIEI
         din 18 iunie 2020
         de modificare a Regulamentului de punere în aplicare (UE) 2018/732 în ceea ce privește amânarea datei de aplicare
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2014/94/UE a Parlamentului European și a Consiliului din 22 octombrie 2014 privind instalarea infrastructurii pentru combustibili alternativi (1), în special articolul 7 alineatul (3),
         întrucât:

                     (1)

                     În conformitate cu Regulamentul de punere în aplicare (UE) 2018/732 al Comisiei (2), afișarea comparării prețurilor combustibililor în stațiile de alimentare cu combustibil ar trebui să se bazeze pe eșantioane de autoturisme care sunt comparabile, cel puțin în ceea ce privește masa și puterea. Statele membre au posibilitatea de a face uz de oportunitățile oferite de digitalizare, cum ar fi instrumentele online, pentru a furniza informații cu privire la modelele de vehicule existente pe piață și pentru a adăuga alte informații. Prin urmare, afișarea unui link către un site internet cu informații mai complete sau suplimentare poate fi utilizată ca mijloc complementar de afișare a comparării prețului unitar al combustibililor în stațiile de alimentare cu combustibil. Acesta nu ar trebui să înlocuiască afișarea de la stația de alimentare cu combustibil.

                     (2)

                     Statele membre trebuie să stabilească stațiile de alimentare care trebuie să afișeze rezultatele comparației prețurilor unitare ale combustibililor alternativi în conformitate cu metodologia comună prevăzută în anexa I la Regulamentul de punere în aplicare (UE) 2018/732. Afișarea informațiilor trebuie să aibă loc într-un mod care să asigure informarea adecvată a consumatorilor, de exemplu prin afișe, panouri sau monitoare. Instalarea acestora necesită lucrări specifice la stațiile de alimentare. Soluțiile adoptate nu trebuie să împovăreze întreprinderile mici și mijlocii.

                     (3)

                     Uniunea a instituit o acțiune de sprijinire a programului (ASP) în cadrul Mecanismului pentru interconectarea Europei, pentru a sprijini statele membre în punerea în aplicare a articolului 7 alineatul (3) din Directiva 2014/94/UE, inclusiv recomandări pentru introducerea armonizată a dispozitivelor de afișare a informațiilor. Aceste recomandări nu sunt încă disponibile, deoarece implementarea testelor „față în față” necesare a trebuit amânată din cauza restricționării severe a accesului la stațiile de alimentare de la începutul măsurilor de izolare legate de pandemia de COVID-19. În acest sens, Comisia a prelungit durata ASP la cererea statelor membre participante, printr-o modificare a acordului de grant relevant, până la 30 septembrie 2020. Această măsură va provoca o întârziere în ceea ce privește prezentarea finală către statele membre a recomandărilor elaborate în urma ASP pentru punerea în aplicare armonizată a articolului 7 alineatul (3) din Directiva 2014/94/UE.

                     (4)

                     În cadrul reuniunii din 3 aprilie 2020, statele membre din cadrul Comitetului pentru infrastructura combustibililor alternativi au menționat că măsurile de izolare adoptate pentru limitarea răspândirii COVID-19 restrâng posibilitățile de acces la stațiile de alimentare. În consecință, nu este posibil să se efectueze toate lucrările necesare pentru echiparea stațiilor de alimentare cu dispozitive de afișare în conformitate cu recomandările ASP. În plus, instalarea de panouri, de monitoare sau de afișe necesită lucrări fizice la stațiile de alimentare, ceea ce ar putea implica riscuri de siguranță pentru clienți și pentru personalul de lucru din cauza obligației de menținere a distanțării fizice. Din aceste motive, statele membre au solicitat amânarea datei de aplicare Regulamentului de punere în aplicare (UE) 2018/732.

                     (5)

                     Aceste constrângeri fac imposibilă instalarea infrastructurii necesare pentru a permite stațiilor de alimentare să aplice metodologia prevăzută în anexa la Regulamentul de punere în aplicare (UE) 2018/732 la data de aplicare prevăzută la articolul 2. În plus, statele membre se confruntă și cu dificultăți în legătură cu colectarea datelor relevante. Din aceste motive, data de aplicare a Regulamentului de punere în aplicare (UE) 2018/732 trebuie amânată cu 6 luni, pentru a permite statelor membre să compenseze impactul negativ al întârzierilor cauzate de criza provocată de pandemia de COVID-19 asupra punerii în practică a măsurilor prevăzute în regulamentul respectiv.

                     (6)

                     Pentru a oferi un ajutor imediat în actuala criză provocată de pandemia de COVID-19 și pentru a permite statelor membre și tuturor părților interesate să își adapteze planificarea în conformitate cu modificarea propusă, prezentul regulament trebuie să intre în vigoare în ziua următoare datei publicării în Jurnalul Oficial al Uniunii Europene.

                     (7)

                     Măsurile prevăzute în prezentul regulament sunt conforme cu avizul comitetului instituit prin articolul 9 alineatul (1) din Directiva 2014/94/UE,

               ADOPTĂ PREZENTUL REGULAMENT:

            Articolul 1
            La articolul 2 din Regulamentul de punere în aplicare (UE) 2018/732, al doilea paragraf se înlocuiește cu următorul text:

               „Se aplică de la 7 decembrie 2020.”

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 iunie 2020.

                  Pentru Comisie

                  Președintele

               Ursula VON DER LEYEN

            (1)  JO L 307, 28.10.2014, p. 1.

            (2)  Regulamentul de punere în aplicare (UE) 2018/732 al Comisiei din 17 mai 2018 privind o metodologie comună pentru compararea prețului pe unitate al combustibililor alternativi în conformitate cu Directiva 2014/94/UE a Parlamentului European și a Consiliului (JO L 123, 18.5.2018, p. 85).


title: Regulamentul de punere în aplicare (UE) 2020/861 al Comisiei din 16 iunie 2020 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Cantal”/„fourme de Cantal”/„cantalet” (DOP)]

text:
                  22.6.2020

                  RO

                  Jurnalul Oficial al Uniunii Europene

                  L 197/1

         REGULAMENTUL DE PUNERE ÎN APLICARE (UE) 2020/861 AL COMISIEI
         din 16 iunie 2020
         de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Cantal”/„fourme de Cantal”/„cantalet” (DOP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Franței de aprobare a unei modificări a caietului de sarcini al denumirii de origine protejate „Cantal”/„fourme de Cantal”/„cantalet”, înregistrată în temeiul Regulamentului (CE) nr. 1107/96 al Comisiei (2). Această modificare include modificarea denumirii „Cantal”/„fourme de Cantal”/„cantalet” în „Cantal”/„Fourme de Cantal”.

                     (2)

                     Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene (3), în conformitate cu articolul 50 alineatul (2) litera (a) din regulamentul respectiv.

                     (3)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini trebuie aprobată,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Cantal”/„fourme de Cantal”/„cantalet” (DOP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 16 iunie 2020.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  Regulamentul (CE) nr. 1107/96 al Comisiei din 12 iunie 1996 privind înregistrarea indicațiilor geografice și a denumirilor de origine în conformitate cu procedura prevăzută la articolul 17 din Regulamentul (CEE) nr. 2081/92 al Consiliului (JO L 148, 21.6.1996, p. 1).

            (3)  JO C 46, 11.2.2020, p. 14.


title: Regulamentul de punere în aplicare (UE) 2020/862 al Comisiei din 19 iunie 2020 de stabilire a ratei de ajustare a plăților directe în temeiul Regulamentului (UE) nr. 1306/2013 al Parlamentului European și al Consiliului pentru anul calendaristic 2020

text:
                  22.6.2020

                  RO

                  Jurnalul Oficial al Uniunii Europene

                  L 197/3

         REGULAMENTUL DE PUNERE ÎN APLICARE (UE) 2020/862 AL COMISIEI
         din 19 iunie 2020
         de stabilire a ratei de ajustare a plăților directe în temeiul Regulamentului (UE) nr. 1306/2013 al Parlamentului European și al Consiliului pentru anul calendaristic 2020
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (1), în special articolul 26 alineatul (3),
         după consultarea Comitetului pentru fondurile agricole,
         întrucât:

                     (1)

                     În temeiul articolului 25 din Regulamentul (UE) nr. 1306/2013, trebuie să se stabilească o rezervă menită să ofere sprijin suplimentar sectorului agricol în cazul unor crize majore care afectează producția sau distribuția agricolă prin aplicarea, la începutul fiecărui an, a unei reduceri la plățile directe cu ajutorul mecanismului de disciplină financiară menționat la articolul 26 din regulamentul respectiv.

                     (2)

                     Articolul 26 alineatul (1) din Regulamentul (UE) nr. 1306/2013 prevede că, pentru a se asigura respectarea plafoanelor anuale menționate la articolul 16 din regulamentul respectiv pentru finanțarea cheltuielilor legate de piață și a plăților directe, trebuie stabilită o rată de ajustare a plăților directe atunci când previziunile privind finanțarea măsurilor finanțate în cadrul subplafonului în cauză pentru un anumit exercițiu financiar arată că plafoanele anuale aplicabile vor fi depășite.

                     (3)

                     Previziunile preliminare pentru plățile directe și cheltuielile legate de piață aferente exercițiului financiar 2021 demonstrează necesitatea unei discipline financiare pentru un cuantum de 647,2 milioane EUR, inclusiv o sumă pentru rezerva pentru situațiile de criză din sectorul agricol în cuantum de 487,6 milioane EUR, în prețuri curente.

                     (4)

                     Pentru a acoperi respectiva sumă, mecanismul de disciplină financiară trebuie să se aplice plăților directe din cadrul schemelor de sprijin menționate în anexa I la Regulamentul (UE) nr. 1307/2013 al Parlamentului European și al Consiliului (2) pentru anul calendaristic 2020.

                     (5)

                     În conformitate cu articolul 26 alineatul (3) din Regulamentul (UE) nr. 1306/2013, rata de ajustare ar trebui stabilită până la data de 30 iunie a anului calendaristic cu privire la care se aplică respectiva rată de ajustare.

                     (6)

                     Propunerea modificată a Comisiei de regulament al Consiliului de stabilire a cadrului financiar multianual pentru perioada 2021-2027 (3) nu a fost încă adoptată. Prin urmare, ca măsură de precauție, ar trebui utilizat pentru calcularea ratei de ajustare soldul net disponibil pentru cheltuielile Fondului european de garantare agricolă pentru exercițiul financiar 2021, în cuantum de 40 179,1 milioane EUR (subplafonul stabilit în propunerea modificată respectivă, ajustat pentru a ține seama de transferurile notificate de statele membre în cadrul alocărilor între Fondul european agricol pentru dezvoltare rurală și plățile directe).

                     (7)

                     Ca regulă generală, fermierii care depun o cerere de ajutor pentru plăți directe în ceea ce privește un an calendaristic (N) primesc sumele aferente într-o anumită perioadă de plată din exercițiul financiar (N+1). Totuși, statele membre au posibilitatea de a efectua cu întârziere plățile către fermieri, după respectiva perioadă de plată, în anumite limite. Astfel de plăți întârziate se pot efectua într-un exercițiu financiar ulterior. Atunci când disciplina financiară este aplicată pentru un anumit an calendaristic, rata de ajustare nu ar trebui să se aplice plăților pentru care cererile de ajutor au fost depuse în alți ani calendaristici decât cel pentru care se aplică disciplina financiară. Prin urmare, pentru a se garanta tratamentul egal al fermierilor, este adecvat să se prevadă că rata de ajustare se aplică numai plăților pentru care s-au depus cereri de ajutor în anul calendaristic pentru care se aplică disciplina financiară, indiferent de momentul în care sunt efectuate plățile către fermieri.

                     (8)

                     Articolul 8 alineatul (1) din Regulamentul (UE) nr. 1307/2013 prevede că rata de ajustare aplicată plăților directe stabilită în conformitate cu articolul 26 din Regulamentul (UE) nr. 1306/2013 se aplică numai plăților directe care depășesc 2 000 EUR și care urmează să fie acordate fermierilor în ceea ce privește anul calendaristic corespunzător. În plus, articolul 8 alineatul (2) din Regulamentul (UE) nr. 1307/2013 prevede că, în urma introducerii progresive a plăților directe, rata de ajustare se aplică Croației numai de la 1 ianuarie 2022. Prin urmare, rata de ajustare care urmează să fie stabilită prin prezentul regulament ar trebui să nu se aplice plăților acordate fermierilor din respectivul stat membru,

               ADOPTĂ PREZENTUL REGULAMENT:

            Articolul 1

               (1)   În scopul stabilirii ratei de ajustare în conformitate cu articolele 25 și 26 din Regulamentul (UE) nr. 1306/2013 și în conformitate cu articolul 8 alineatul (1) din Regulamentul (UE) nr. 1307/2013, cuantumurile plăților directe care urmează să fie acordate fermierilor în cadrul schemelor de sprijin menționate în anexa I la Regulamentul (UE) nr. 1307/2013 și care depășesc 2 000 EUR pentru o cerere de ajutor depusă pentru anul calendaristic 2020 se reduc cu o rată de ajustare de 2,140411 %.

               (2)   Reducerea prevăzută la alineatul (1) nu se aplică în Croația.

            Articolul 2
            Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 19 iunie 2020.

                  Pentru Comisie

                  Președintele

               Ursula VON DER LEYEN

            (1)  JO L 347, 20.12.2013, p. 549.

            (2)  Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (JO L 347, 20.12.2013, p. 608).

            (3)  COM(2020) 443 final.


title: Regulamentul de punere în aplicare (UE) 2020/864 al Comisiei din 22 iunie 2020 de stabilire a taxelor de import în sectorul cerealelor, aplicabile de la 23 iunie 2020

text:
                  23.6.2020

                  RO

                  Jurnalul Oficial al Uniunii Europene

                  LI 197/1

         REGULAMENTUL DE PUNERE ÎN APLICARE (UE) 2020/864 AL COMISIEI
         din 22 iunie 2020
         de stabilire a taxelor de import în sectorul cerealelor, aplicabile de la 23 iunie 2020
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 183,
         întrucât:

                     (1)

                     Articolul 1 alineatul (1) din Regulamentul (UE) nr. 642/2010 al Comisiei (2) prevede că, pentru produsele care se încadrează la codurile NC 1001 11 00, 1001 19 00, ex 1001 91 20 [grâu comun, destinat însămânțării], ex 1001 99 00 [grâu comun de calitate superioară, cu excepția grâului destinat însămânțării], 1002 10 00, 1002 90 00, 1005 10 90, 1005 90 00, 1007 10 90 și 1007 90 00, taxa de import este egală cu prețul de intervenție valabil pentru astfel de produse la data importării, majorat cu 55 % și diminuat cu prețul CIF de import aplicabil expedierii în cauză. Cu toate acestea, taxa respectivă nu poate depăși nivelul taxei din Tariful vamal comun.

                     (2)

                     Articolul 1 alineatul (2) din Regulamentul (UE) nr. 642/2010 prevede că, pentru calcularea taxei de import menționate la alineatul (1) de la articolul respectiv, se stabilesc periodic prețuri CIF de import reprezentative pentru produsele vizate la respectivul alineat.

                     (3)

                     În conformitate cu articolul 2 alineatul (1) din Regulamentul (UE) nr. 642/2010, prețul de import care trebuie utilizat pentru calcularea taxei de import pentru produsele vizate la articolul 1 alineatul (1) din respectivul regulament este prețul CIF de import reprezentativ zilnic stabilit în conformitate cu metoda prevăzută la articolul 5 din regulamentul menționat.

                     (4)

                     Începând de la 21 septembrie 2017, taxa de import pentru produsele originare din Canada care se încadrează la codurile NC 1001 11 00, 1001 19 00, ex 1001 99 00 (grâu comun de calitate superioară, cu excepția grâului destinat însămânțării), 1002 10 00 și 1002 90 00 se calculează în conformitate cu articolul 2 alineatul (5) din Regulamentul (UE) nr. 642/2010.

                     (5)

                     Este necesar să se stabilească taxele de import pentru perioada care începe la 23 iunie 2020, aplicabile până la stabilirea și intrarea în vigoare a unor noi taxe.

                     (6)

                     În conformitate cu articolul 2 alineatul (2) din Regulamentul (UE) nr. 642/2010, prezentul regulament trebuie să intre în vigoare la data publicării,

               ADOPTĂ PREZENTUL REGULAMENT:

            Articolul 1
            Începând de la 23 iunie 2020, taxele de import în sectorul cerealelor menționate la articolul 1 alineatul (1) din Regulamentul (UE) nr. 642/2010 sunt stabilite în anexa I la prezentul regulament, pe baza elementelor care figurează în anexa II la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 iunie 2020.

                  Pentru Comisie,

                  Pentru Președinte,

               Wolfgang BURTSCHER

                  Director general

                  Direcția Generală Agricultură și Dezvoltare Rurală

            (1)  JO L 347, 20.12.2013, p. 671.

            (2)  Regulamentul (UE) nr. 642/2010 al Comisiei din 20 iulie 2010 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește taxele de import în sectorul cerealelor (JO L 187, 21.7.2010, p. 5).

            ANEXA I
            Taxe de import pentru produsele menționate la articolul 1 alineatul (1) din Regulamentul (UE) nr. 642/2010, aplicabile de la 23 iunie 2020

                        Codul NC

                        Descrierea mărfurilor

                        Taxa de import  (1)
                            (2)

                        (EUR/tonă)

                        1001 11 00

                        GRÂU dur, destinat însămânțării

                        0,00

                        1001 19 00

                        GRÂU dur de calitate superioară, cu excepția grâului destinat însămânțării

                        0,00

                        de calitate medie, cu excepția grâului destinat însămânțării

                        0,00

                        de calitate inferioară, cu excepția grâului destinat însămânțării

                        0,00

                        ex 1001 91 20

                        GRÂU comun, destinat însămânțării

                        0,00

                        ex 1001 99 00

                        GRÂU comun de calitate superioară, cu excepția grâului destinat însămânțării

                        0,00

                        1002 10 00

                        SECARĂ, destinată însămânțării

                        4,65

                        1002 90 00

                        SECARĂ, cu excepția secarei destinate însămânțării

                        4,65

                        1005 10 90

                        PORUMB destinat însămânțării, cu excepția porumbului hibrid

                        4,65

                        1005 90 00

                        PORUMB, cu excepția porumbului destinat însămânțării  (3)

                        4,65

                        1007 10 90

                        SORG boabe, cu excepția sorgului hibrid, destinat însămânțării

                        4,65

                        1007 90 00

                        SORG boabe, cu excepția sorgului destinat însămânțării

                        4,65

               (1)  Importatorul poate beneficia, în conformitate cu articolul 2 alineatul (4) din Regulamentul (UE) nr. 642/2010, de o reducere a taxelor de:

                        —

                        3 EUR per tonă dacă portul de descărcare se află în Marea Mediterană (dincolo de Strâmtoarea Gibraltar) sau în Marea Neagră și dacă mărfurile sosesc în Uniune prin Oceanul Atlantic sau prin Canalul Suez;

                        —

                        2 EUR per tonă, dacă portul de descărcare se află în Danemarca, în Estonia, în Irlanda, în Letonia, în Lituania, în Polonia, în Finlanda, în Suedia, în Regatul Unit sau pe coasta atlantică a Peninsulei Iberice și dacă mărfurile sosesc în Uniune prin Oceanul Atlantic.

               (2)  Pentru produsele originare din Canada care se încadrează la codurile NC 1001 11 00, 1001 19 00, ex 1001 99 00 (grâu comun de calitate superioară, cu excepția grâului destinat însămânțării), 1002 10 00 și 1002 90 00, taxa se calculează în conformitate cu articolul 2 alineatul (5) din Regulamentul (UE) nr. 642/2010.

               (3)  Importatorul poate beneficia de o reducere forfetară de 24 EUR/tonă atunci când sunt îndeplinite condițiile stabilite la articolul 3 din Regulamentul (UE) nr. 642/2010.

            ANEXA II
            Elemente pentru calcularea taxelor prevăzute în anexa I

               1.
               Valori medii pentru perioada de referință menționată la articolul 2 alineatul (2) din Regulamentul (UE) nr. 642/2010:

                           (EUR/tonă)

                           Grâu comun  (1)

                           Porumb

                           Bursa

                           Minneapolis

                           Chicago

                           Cotația

                           183,142

                           115,120

                           Primă pentru Golf

                           —

                           24,873

                           Primă pentru Marile Lacuri

                           42,705

                           —

               2.
               Valori medii pentru perioada de referință menționată la articolul 2 alineatul (2) din Regulamentul (UE) nr. 642/2010:

                           Costuri de navlu: Golful Mexic-Rotterdam:

                           12,390

                           Costuri de navlu: Marile Lacuri-Rotterdam:

                           36,075

               (1)  Primă pozitivă de 14 EUR/tonă încorporată [articolul 5 alineatul (3) din Regulamentul (UE) nr. 642/2010].


title: Regulamentul de punere în aplicare (UE) 2020/867 al Comisiei din 18 iunie 2020 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Aprutino Pescarese” (DOP)]

text:
                  25.6.2020

                  RO

                  Jurnalul Oficial al Uniunii Europene

                  L 201/4

         REGULAMENTUL DE PUNERE ÎN APLICARE (UE) 2020/867 AL COMISIEI
         din 18 iunie 2020
         de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Aprutino Pescarese” (DOP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Italiei de aprobare a unei modificări a caietului de sarcini al denumirii de origine protejate „Aprutino Pescarese”, înregistrată în temeiul Regulamentului (CE) nr. 1263/96 al Comisiei (2).

                     (2)

                     Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene (3), în conformitate cu articolul 50 alineatul (2) litera (a) din regulamentul respectiv.

                     (3)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini trebuie aprobată,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Aprutino Pescarese” (DOP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 iunie 2020.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  Regulamentul (CE) nr. 1263/96 al Comisiei din 1 iulie 1996 de completare a anexei la Regulamentul (CE) nr. 1107/96 privind înregistrarea indicațiilor geografice și a denumirilor de origine în conformitate cu procedura prevăzută la articolul 17 din Regulamentul (CEE) nr. 2081/92 (JO L 163, 2.7.1996, p. 20).

            (3)  JO C 44, 10.2.2020, p. 37.


title: Regulamentul de punere în aplicare (UE) 2020/868 al Comisiei din 18 iunie 2020 de abrogare a Regulamentului de punere în aplicare (UE) 2016/1140 privind clasificarea anumitor mărfuri în Nomenclatura combinată

text:
                  25.6.2020

                  RO

                  Jurnalul Oficial al Uniunii Europene

                  L 201/5

         REGULAMENTUL DE PUNERE ÎN APLICARE (UE) 2020/868 AL COMISIEI
         din 18 iunie 2020
         de abrogare a Regulamentului de punere în aplicare (UE) 2016/1140 privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:

                     (1)

                     Prin Regulamentul de punere în aplicare (UE) 2016/1140 (2), Comisia a clasificat în Nomenclatura combinată stabilită în anexa I la Regulamentul (CEE) nr. 2658/87 al Consiliului (3) două produse, unul sub forma unui plasture cu autoîncălzire, iar celălalt sub formă de centură cu autoîncălzire, pentru a calma durerea, la codul NC 3824 90 96, ca alte produse chimice sau preparate ale industriei chimice.

                     (2)

                     În hotărârea pronunțată în cauza C-182/19 (4), Curtea de Justiție a declarat nevalid Regulamentul de punere în aplicare (UE) 2016/1140.

                     (3)

                     Din motive de securitate juridică, este necesar ca dispozițiile care au fost declarate nevalide de către Curtea de Justiție să fie eliminate în mod formal din ordinea juridică a Uniunii.

                     (4)

                     Prin urmare, Regulamentul de punere în aplicare (UE) 2016/1140 trebuie abrogat.

                     (5)

                     Măsurile prevăzute de prezentul regulament sunt conforme cu avizul Comitetului Codului vamal.

                     (6)

                     Întrucât regulamentul de punere în aplicare (UE) 2016/1140 nu poate fi aplicat după hotărârea Curții de Justiție din 26 martie 2020, pentru a asigura securitatea juridică și claritatea juridică, prezentul regulament trebuie să intre în vigoare în regim de urgență,

               ADOPTĂ PREZENTUL REGULAMENT:

            Articolul 1

                        Regulamentul de punere în aplicare (UE) 2016/1140 se abrogă.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 iunie 2020.

                  Pentru Comisie,

                  Pentru Președinte,

               Philip KERMODE

                  Director general interimar

                  Direcția Generală Impozitare și Uniune Vamală

            (1)  JO L 269, 10.10.2013, p. 1.

            (2)  Regulamentul de punere în aplicare (UE) 2016/1140 al Comisiei din 8 iulie 2016 privind clasificarea anumitor mărfuri în Nomenclatura combinată (JO L 189, 14.7.2016, p. 1).

            (3)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).

            (4)  Hotărârea Curții de Justiție din 26 martie 2020, Pfizer Consumer Healthcare Ltd, C-182/19, ECLI:EU:C:2020:243.